跋趙憲唐率更千字文蹟
作者：劉宰
朝代：宋

paragraphs: 草非草，真非真。
柳之骨，顔之筋，歐張瘦硬可通神。
衆體備，兼衆美。
莫臻興嗣書，無首亦無尾。
當年好事人，各欲徇所嗜。
割截同至寶，得中固爲喜。
莫將俗眼看，墨脫字已漫。
當年寶匣中，什襲幾歲寒。
祇今煙雲披，星斗尚闌干。
麟角鳳觜毋輕棄，煎膠續弦端有冀。
君不見四窗寶此不寶他，固應落筆驚風雨，走龍蛇。